Hy vertolk die rol van Sella, wat sy eie lewe wil neem op die Bloukransbrug. “Die naam beteken in Hebreeus ‘plek van vrede’ en die karakter is in ŉ angsworsteling van skuldgevoelens en waar hy homself geestelik bevind is ŉ totale teenpool van wat sy naam beteken. ŉ Plek van vrede is waarna hy, en ek dink baie van ons, op soek is.”
Beyers sê Skemerson is nie ŉ fliek waar die kyker verwyder is van wat op die skerm afspeel nie. “Eerder as wat jy ŉ vlieg teen die muur is, word jy amper die polsslag van die karakters. Dit is baie intiem en daar is baie naby-skote, en die rou, groot landskap. Jy sien hierdie majestueuse skote van die ryke natuur. Jy kan die gedruis van die see voel, jy kan die hartklop van die karakters voel en om dit op die grootskerm te ervaar is net ŉ soveel ryker ervaring.”